बुड्ढिए दिआं खीरी घड़िआं हिआं। हत्थें-पैरें दे पोटू बरफू आंगर ठंडे हे होआ करदे। धुंधलिआं अक्खीं होर बी धुंधलिआं होई गेदियां हियां। बुड्ढियै दे सरैह्नै उसदे मुंहैं सामनै पदम बैठी दी ही; देबू गी दिक्खी उसनै झुंड कड्ढी लेता बुड्ढिए दा घर उसदे जीबन कन्नै बी मता जुड़े दा हा। ओ रोज आई खबर-सुत लेई जन्दी, गाली-मोआली बी दिन्दी, ते फी लून, तेल, दाल-पदम गी जे किश जिसलै घटदा, उस शा आइयै दोहार पैसे मंगदे गै ओ देई ओड़दी। परती दिंदी, तां लेई लैंदी, बो चिर होई जानै पर कदें नां बी नेईं लैंदी। घरै च खीरा, केला, घिआ जे किश बी हुंदा बुड्ढी उसी दिंदी ही। बुड्ढिए दी जिसलै किश खास खाने गी मरजी करदी तां उसदा समेआन पदम दे पसारै रक्खी जन्दी-मेरै गितै बनाई देआं। समेआन इक्कली उस्सै आस्तै नेईं , केइयें जनै आस्तै बी काफी हुंदा हा। जीवन भर दुद्ध, गोह्टे बेचियै, गौ-बकरी पाली-बेचियै बुड्ढिऐ खासी रकम जोड़ी दी ही। हालत ओदी नेई माड़ी नेईं ऐ। लोक आखदे न, बुड्ढिऐ कश बड़ी रकम ऐ। दलाल, हैदर शेख सुनांदा ऐ जे ‘में गै बुड्ढिऐ शा पंज-पंज बच्छे खरीदे दे न। पञै बच्छैं दा मुल्ल-त्रै सौ रपे। ते बकरा ते अऊं बराबर लैंदा गै रौंह्दा हा। एदे रपैं दा ते हसाब नेईं ।’